b"\n_START_ARTICLE_\nSaint Croix\n_START_SECTION_\nHistorie\n_START_PARAGRAPH_\n\xc3\x98ya ble bebodd av Arawakindianere og kariber f\xc3\xb8r den europeiske koloniseringen av den nye verden. Christofer Columbus bes\xc3\xb8kte \xc3\xb8ya 14. november 1493 og ga den navnet Santa Cruz (\xc2\xabDet hellige kors\xc2\xbb). P\xc3\xa5 fransk ble det til Sainte-Croix. Hans f\xc3\xb8rste bes\xc3\xb8k p\xc3\xa5 \xc3\xb8ya endte med en kamp hvor en spanjol og en karib ble drept. Kampene mellom spanjolene og karibene varte i over hundre \xc3\xa5r, frem til spanjolene forlot \xc3\xb8yen og oppga kolonien. I det 17. \xc3\xa5rhundre ble \xc3\xb8ya kolonisert av nederlenderne og engelskmennene, som raskt kom i konflikt med hverandre. Etterhvert oppga nederlenderne sin koloni, og deretter ble den engelske bosetningen \xc3\xb8delagt av spanjolene, som tok \xc3\xb8ya tilbake i 1650. Men spanjolene ble i sin tur umiddelbart drevet p\xc3\xa5 flukt av franskmennene._NEWLINE_\xc3\x98ya var eid av Malteserordenen etter at de fikk den som en testamentarisk gave av De Poincy, guvern\xc3\xb8r i den franske kolonien St. Kitts i 1660. De solgte den kort tid etter til Fransk Vestindisk kompani i 1665. Under guvern\xc3\xb8r Dubois ble kolonien l\xc3\xb8nnsom takket v\xc3\xa6re over 90 plantasjer som dyrket tobakk, bomull og sukkerr\xc3\xb8r med slaver som arbeidskraft. Etter Dubois' d\xc3\xb8d ble kolonien rammet av en resesjon, og \xc3\xb8ya ble forlatt av europeerne inntil 1733, da den ble solgt til Dansk vestindisk-guineisk Kompagni. Dette selskapet stilte ikke krav til nasjonalitet til sine kolonister, og tiltrakk seg ganske snart spanske j\xc3\xb8der, franske hugenotter og britiske nybyggere. De sistnevnte skulle komme til \xc3\xa5 dominere \xc3\xb8ya. Sukker ble hovedprodukt. _NEWLINE_Dyrking av sukkerroer i Europa undergravde p\xc3\xa5 1800-tallet \xc3\xb8konomien i kolonien._NEWLINE_Slaveriet ble avskaffet i 1848. I 1878 gjorde tidligere slavene oppr\xc3\xb8r i Frederiksted, og det meste av byen brant ned til grunnen._NEWLINE_USA kj\xc3\xb8pte Dansk vestindia i 1917 med det form\xc3\xa5l \xc3\xa5 etablere en marinebase for \xc3\xa5 hindre tysk ekspansjon p\xc3\xa5 den vestlige halvkule. USA betalte $25 millioner dollar for alle \xc3\xb8yene og anerkjente i tillegg Danmarks krav p\xc3\xa5 Gr\xc3\xb8nland, og dermed ikke Norges krav p\xc3\xa5 Gr\xc3\xb8nland._NEWLINE_Innbyggerne p\xc3\xa5 Jomfru\xc3\xb8yene er n\xc3\xa5 amerikanske statsborgere, selv om de ikke har lov til \xc3\xa5 stemme i presidentvalget. Jomfru\xc3\xb8yene har plasser i kongressen, men disse er uten stemmerett.\n_START_SECTION_\nGeografi\n_START_PARAGRAPH_\nDet er to byer p\xc3\xa5 \xc3\xb8ya, Christiansted med en befolkning p\xc3\xa5 3000 (2004) og Frederiksted med en befolkning p\xc3\xa5 830 (2004). Totalt bor det 50\xc2\xa0000 mennesker p\xc3\xa5 \xc3\xb8ya. Innbyggerne blir kalt \xc2\xabCrucians\xc2\xbb, og engelsk er det mest vanlige spr\xc3\xa5ket, men noe kreolsk og spansk blir ogs\xc3\xa5 brukt. _NEWLINE_Point Udall p\xc3\xa5 \xc3\xb8ya er det \xc3\xb8stligste stedet i USA._NEWLINE_St. Croixs areal er (207\xc2\xa0km\xc2\xb2). Terrenget er kupert. H\xc3\xb8yeste punkt p\xc3\xa5 \xc3\xb8ya er Mount Eagle med 355 moh.\n_START_SECTION_\n\xc3\x98konomi\n_START_PARAGRAPH_\nHOVENSA ligger p\xc3\xa5 St. Croix og er ett av verdens st\xc3\xb8rste oljeraffinerier. HOVENSA er et joint venture mellom Hess Oil Virgin Islands Corp. (HOVIC), en divisjon i Amerada Hess Corporation og myndighetene i Venezuela._NEWLINE_Cruzan Rum Distillery har hovedsete p\xc3\xa5 St. Croix. Cruzan Rum Distillery ble etablert i 1760 og brukte i mange \xc3\xa5r lokalt dyrkede sukkerr\xc3\xb8r til produksjon av sin Cruzan Rum. Destilleriet importerer n\xc3\xa5 sukker fra andre karibiske \xc3\xb8yer, hovedsakelig fra Den dominikanske republikk. I de senere \xc3\xa5r har Cruzan Rum, sammen med Bacardi fra Puerto Rico og Goslings fra Bermuda, bidratt til \xc3\xa5 puste liv i \xc2\xabsingle barrel\xc2\xbb super-premium rom.\n_START_SECTION_\nKuriosa\n_START_PARAGRAPH_\nEn bydel og en skole i Fredrikstad er oppkalt etter St. Croix. Skolens navn ble kjent gjennom hovedverket til forfatteren Gerd Brantenberg, kalt St. Croix-trilogien."